**28.08.2022**

**PREKEN SOLA**

**Det er godt å bli sett, men vondt å bli gjennomskuet!**

Sånn tenker vi mennesker og sånn reagerer vi.

**Det er godt å bli sett, men vondt å bli gjennomskuet!**

Helt fra vi blir født, har vi et grunnleggende behov for å bli sett.

Jeg ser det ofte hos dåpsbarna, som intenst søker blikket til mor eller far, fordi det er godt å bli sett!

**Men samtidig kan det være vondt å bli gjennomskuet.**

Helt siden Adam og Eva bandt fikenblad om livet og gjemte seg i hagen, har vi mennesker prøvd å dekke over, prøvd å skjule våre feiltrinn.

Vi skal i dag høre en fortelling om en kvinne, som hadde et desperat behov for å bli sett, men som nok ofte ble oversett, og sett ned på, på grunn av sine feiltrinn.

Teksten i dag er siste del av fortellingen om en kvinne som har fått et eget kapittel i bibelen, men som vi likevel ikke får vite navnet på. En kvinne som for alltid har fått kallenavnet «Den samaritanske kvinnen».

Vi reiser oss og hører fra **Johannesevangeliet kap 4:**

**27 I det samme kom disiplene hans, og de undret seg over at han snakket med en kvinne. Men ingen av dem spurte hva han ville eller hvorfor han snakket med henne. 28 Kvinnen lot nå vannkrukken sin stå og gikk inn i byen og sa til folk: 29 «Kom og se en mann som har fortalt meg alt det jeg har gjort! Han skulle vel ikke være Messias?» 30 Da dro de ut av byen og kom til ham.**

**39 Mange av samaritanene fra denne byen kom til tro på Jesus på grunn av kvinnens ord da hun vitnet: «Han har fortalt meg alt det jeg har gjort.» 40 Nå kom de til ham og ba ham bli hos dem, og han ble der to dager. 41 Mange flere kom til tro da de fikk høre hans eget ord, 42 og de sa til kvinnen: «Nå tror vi ikke lenger bare på grunn av det du sa. Vi har selv hørt ham, og vi vet at han virkelig er verdens frelser.» 43 Da de to dagene var gått, dro Jesus videre derfra til Galilea.** Slik lyder Herrens ord.

**KOM OG SE!**

Tre korte ord.

Kom og se!

I starten av Johannesevangeliet er det Jesus som inviterer to nysgjerrige disipler med seg hjem med ordene: **Kom og se!**

Men i teksten vi nettopp har hørt, er det ikke Jesus, men den samaritanske kvinnen som inviterer sine naboer: **Kom og se!**

Hun hadde møtt Jesus og livet var snudd på hodet.

**Kom og se en mann som har fortalt meg alt det jeg har gjort!**

Kom og se! Jesus!

En som har fortalt henne alt hun hadde gjort.

Og hva hadde hun gjort?

Det Jesus hadde fortalt henne, og som jo både hun og de andre i byen var smertelig klar over, var at hun hadde levd et mildt sagt frynsete liv.

Hun hadde hatt FEM menn og den mannen hun NÅ hadde, var ikke henne egen.

Jesus hadde med andre ord sett og pekt på synden i hennes liv.

Alt hun ikke var spesielt stolt over og angret på.

Alt hun nok helst ville glemme, men nok stadig ble minnet på.

Det var nok ikke uten grunn at hun gikk for å hente vann midt på dagen, når solen stod høyest på himmelen og sjansen var minst for å treffe folk.

Og der møter hun Jesus, som BÅDE gjennomskuer og ser.

Jesus som ser henne på en måte som gjør at hun, som helst unngikk folk, skyndte seg inn i landsbyen for å fortelle: Kom og se!

Det er i grunnen ganske tankevekkende, ja en andakt i seg sjøl, at nettopp denne kvinnen, ei anonym kvinne, uten navn, er et av de første Jesus-vitnene vi møter i Johannesevangeliet.

For et mindre troverdig vitne kunne Jesus knapt ha valgt.

Hun var KVINNE i ei tid da kvinner hadde en helt annen posisjon enn i dag.

Hun var SAMARITANER, et folkeslag som ble sett ned på og som faktisk ble brukt som et skjellsord.

Som om ikke det var nok: Nettopp DENNE samaritanske kvinnen hadde jo et særdeles dårlig rykte på grunn av sitt frynsete liv.

Men Jesus kom og så – og nå MÅ kvinnen bare fortelle.

For igjen: Det skjedde noe i møtet mellom Jesus og den samaritanske kvinnen! Noe som forandret kvinnens liv for alltid!

Folket i byen og Jesus så det samme, men de så med ulike blikk.

Folket i byen så på kvinnen med et KALDT og fordømmende blikk.

Jesus så henne med et VARMT og forsonende blikk.

Et nådig blikk. Ikke et blikk som dekket over – men et blikk som avdekket.

Selv om det ikke står direkte i teksten, er jeg helt sikker på at kvinnen gav Jesus rett. At hun bekjente og ble tilgitt, og at det var derfor det formelig lyste av henne, der hun satte krukka fra seg og skyndte seg inn i byen.

Det hadde ikke vært feil om Johannes hadde tatt seg bryet og nevnt navnet på kvinnen som han spanderer nesten et helt kapittel på. Men det gjør han altså ikke. Men i den gresk-ortodokse tradisjonen, der den samaritanske kvinnen er en stor helgen, har hun fått et navn.

Fontini «den lysende».

For etter møtet ved brønnen, forteller tradisjonen, fikk kvinnen et nytt liv og vitnet først for hele landsbyen sin, som det jo står i teksten, og senere fortsatte hun å fortelle inntil hun endte sitt liv som martyr i Roma under keiser Nero.

Kvinnen ved brønnen møtte Jesus, eller kanskje er det rettere å si:

Jesus møtte kvinnen ved brønnen og fortalte henne sannheten, både sannheten om hennes eget liv og sannheten om Jesus selv.

Da snudde det - da fikk livet ny retning og ny mening.

Fra da av handlet ikke livet lenger om å skjule, om å dekke over mørke hemmeligheter.

Fra da av handlet livet om å bekjenne og om å tilgi.

Fra da av handlet livet om å dele, om å lyse, om å la andre få høre.

Det er det som gjør kvinnen ved brønnen til et lysende eksempel.

Hun møtte Jesus, hun hørte hva han hadde å si henne, livet ble forvandlet for alltid!

Kom og se! Kom og møt Jesus.

Det er dette kirke og menighet handler om – at Jesus ønsker å møte oss.

Med tilgivelse og nye muligheter.

For når vi bekjenner våre synder, er han trofast og rettferdig, så han tilgir oss syndene og renser oss for all urett!

Jesus ønsker å møte DEG og møte MEG, uansett hvem vi er og hvordan vi har det.

Uansett hva vi må tenke om oss selv og uansett hva andre måtte tenke om oss.

Jesus møter oss i dag på den mest konkrete måten VI kan møte han på, når vi inviteres til nattverd, med ordene: Dette er min kropp, som gis for dere. Dette er mitt blod som utøses for dere, så syndene blir tilgitt. Gjør dette til minne om meg!

Jesus ønsker å møte oss, gjennom vin og brød, og gjennom ordet, Bibelen.

Kom og se!

**BØNN**

**Kjære Jesus!**

**Takk for at du kom– og takk for at du såg!**

**Takk at du fortsatt kommer– og fortsatt ser!**

**Kom til oss og møt oss. Amen!**